Predkladacia správa
 
Vláda Slovenskej republiky sa vo svojom programovom vyhlásení zaviazala, že prijme nový strategický celospoločenský plán smerovania Slovenskej republiky v oblasti prevencie kriminality na najbližšie roky a zároveň považuje za dôležité dobudovať a stabilizovať vytvorené štruktúry systému prevencie kriminality na národnej a regionálnej úrovni a realizovať systémové riešenie financovania prevencie kriminality a vzdelávania v tejto oblasti. 
	Cieľom predloženého návrhu Stratégie prevencie kriminality a inej protispoločenskej činnosti v Slovenskej republike na roky 2012 - 2015 (ďalej len „stratégia“) je cieľavedome, komplexne a koordinovane pôsobiť na príčiny a podmienky, ktoré umožňujú páchanie kriminality a inej protispoločenskej činnosti za účelom jej predchádzania, potláčania a zamedzovania. Vytvára predpoklady pre realizáciu preventívnej politiky ako neodmysliteľnej súčasti bezpečnostnej politiky Slovenskej republiky, ktorej cieľom je dosiahnutie kontroly kriminality a inej protispoločenskej činnosti prostredníctvom koordinácie komplementárneho súboru represívnych a nerepresívnych prostriedkov. Zaoberá sa znižovaním výskytu sociálno-patologických javov, motívov a príležitostí k páchaniu trestných činov. Stratégia akceptuje potreby a záujmy občanov, medzinárodné záväzky Slovenskej republiky pri riešení kriminality a inej protispoločenskej činnosti.  Na vypracovanie stratégie boli využité podklady ústredných orgánov štátnej správy a územnej samosprávy. Špecifické úlohy v prílohe č. 1 boli navrhnuté ústrednými orgánmi štátnej správy. Súčasťou materiálu v prílohe č. 3 sú aj odporúčania a návrhy na realizáciu aktivít v oblasti sociálnej, situačnej a viktimačnej prevencie. V prílohe č. 5 vlastného materiálu sú uvedené z databázy projektov „Dobrá prax“ vybrané projekty členských štátov EUCPN (Európskej siete pre prevenciu kriminality). Stratégia je východiskom pre spracovanie koncepčných materiálov a definovanie konkrétnych  úloh vybraných orgánov na úrovni ústrednej, regionálnej a miestnej v súlade s prioritami a cieľmi stratégie. Zvýrazňuje potrebu komplexného a koordinovaného riešenia úloh prevencie kriminality a inej protispoločenskej činnosti štátnymi orgánmi a orgánmi územnej samosprávy v spolupráci s mimovládnymi organizáciami, vzdelávacími a vedeckými ustanovizňami. Reaguje na podmienky praxe a potreby verejnosti, pričom ťažisko realizácie prevencie kriminality je položené na praktickú úroveň opierajúcu sa o medzinárodné skúsenosti a spoluprácu subjektov prevencie kriminality na medzinárodnej a vnútroštátnej úrovni.
Realizácia úloh uvedených v tomto dokumente bude financovaná zo štátneho rozpočtu v rámci schválených limitov a z  prostriedkov Európskej únie a spolufinancovania. Materiál po rozpracovaní do rezortných stratégií predpokladá vplyv na rozpočet verejnej správy a nemá vplyv na  podnikateľské prostredie, sociálne vplyvy, vplyvy na životné prostredie a informatizáciu spoločnosti.
Materiál bol predmetom medzirezortného pripomienkového konania a na rokovanie vlády Slovenskej republiky sa predkladá bez rozporu.